Tjörnin í Reykjavík

Tjörnin er grunnt stöðuvatn í miðbæ Reykjavíkur. Vatnið í Tjörnina kemur úrVatnsmýrinni sunnan við hana og rennur úr henni um Lækinn sem rennur undir Lækjargötu til sjávar í víkinni. Við Tjörnina standa margar merkilegar byggingar, þar á meðal Ráðhús Reykjavíkur, Iðnaðarmannahúsið, Tjarnarskóli, Listasafn Íslands og Fríkirkjan í Reykjavík. Við Tjörnina er einnig Hljómskálagarðurinn, eini lystigarðurinn í miðborg Reykjavíkur.

Sögusögn

Sagt er að einu sinni hafi tvær kerlingar búið sín hvorum megin við Reykjavíkurtjörn. Hittist svo á, að þær voru eitt sinn báðar að skola úr sokkunum sínum, og fóru þá að rífast út af veiðinni í tjörninni, sem báðar vildu eiga. Endaði það með heitingum, og því fór svo, að allur silungur í tjörninni varð að pöddum og hornsílum, og hefur aldrei verið veiði þar síðan.

Lífríki Tjarnarinnar

Tjörnin er dæmi um sjávarlón þar sem sandur og möl hefur myndað malarrif sem lokar smám saman af lónið. Gamli miðbærinn í Reykjavík stendur á rifinu.

Um 1900 mun engum fugli hafa verið vært á Tjörninni, allir fuglar voru drepnir. Andaveiðar voru eitthvað stundaðar á Tjörninni allt fram á annan áratug síðustu aldar. Með lögreglusamþykkt frá 19. apríl 1919 var bannað að skjóta í borgarlandinu. Um sama leyti var sett siglingabann en áður höfðu margir átt báta og vegna umferðar þreifst ekkert kríuvarp í Tjarnarhólmanum fyrir 1919. Með skotveiði- og siglingabanninu fjölgaði mikið stokköndum og kríum.

Heimild:
Tjörnin. (16. júlí 2010). Wikipedia, Frjálsa alfræðiritið. Sótt 17. júlí 2010 kl. 13:30 UTC frá
http://is.wikipedia.org/w/index.php?title=Tj%C3%B6rnin&oldid=900586